UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning vedrørende forslag til EUROPA-PARLAMENTETS OG RÅDETS FORORDNING om bekæmpelse af salmonella og andre specifikke fødevarebårne zoonotiske agenser OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2001/0177 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning vedrørende forslag til EUROPA-PARLAMENTETS OG RÅDETS FORORDNING om bekæmpelse af salmonella og andre specifikke fødevarebårne zoonotiske agenser

1. Indledning

Ifølge EF-traktatens artikel 251, stk. 2, tredje afsnit, litra c), skal Kommissionen afgive udtalelse om de ændringer, Europa-Parlamentet foreslår ved andenbehandlingen.

Forordningen er det ene af to forslag, der indgår i "zoonose-pakken", som Kommissionen vedtog den 1. august 2001 (KOM(2001) 452 endelig):

- Europa-Parlamentets og Rådets direktiv om overvågning af zoonoser og zoonotiske agenser, om ændring af Rådets beslutning 90/424/EØF [1] og om ophævelse af Rådets direktiv 92/117/EØF [2]: 2001/0176 (COD) [3]

[1] EFT L 224 af 18.8.1990, s. 19. Beslutningen er senest ændret ved Rådets forordning (EF) nr. 806/2003. (EFT L 122 af 16.5.2003, s. 1).

[2] EFT L 62 af 15.3.1993, s. 38. Direktivet er senest ændret ved Europa-Parlamentets og Rådets direktiv 1999/72/EF (EFT L 210 af 10.8.1999, s. 12).

[3] EFT C 304 E af 30.10.2001, s. 250.

- Europa-Parlamentets og Rådets forordning om bekæmpelse af salmonella og andre specifikke fødevarebårne zoonotiske agenser: 2001/0177 (COD) [4].

[4] EFT C 304 E af 30.10.2001, s. 260.

De to forslag blev behandlet samtidig gennem hele den fælles beslutningsprocedure, fordi teksterne står i forbindelse med hinanden. Det nye direktiv ophæver direktiv 92/117/EØF og indeholder finansieringsbestemmelserne for såvel det nye direktiv som den nye forordning.

Ved andenbehandlingen godkendte Parlamentet den fælles holdning vedrørende direktivet, og denne udtalelse vedrører derfor ikke direktivet.

Hvad angår forordningen førte de tre institutioners givtige drøftelser op til andenbehandlingen til, at Europa-Parlamentet på plenarmødet den 19. juni 2003 vedtog 6 ændringsforslag, som Rådet erklærede det kunne acceptere.

2. Baggrund

- Kommissionens vedtagelse af forslagene: 1. august 2001 [5]

[5] KOM(2001) 452 endelig af 1.8.2001.

- Udtalelse om begge forslag fra Det Europæiske Økonomiske og Sociale Udvalg: 20. februar 2002 [6]

[6] EFT C 94 af 18.4.2002, s. 18.

- Udtalelse om begge forslag fra Europa-Parlamentet vedtaget ved førstebehandlingen: 15. maj 2002 [7]

[7] Europa-Parlamentets udtalelse af 15. maj 2002 (endnu ikke offentliggjort i EUT).

- Vedtagelse af begge Kommissionens ændrede forslag: 27. november 2002 [8]

[8] KOM(2002) 684 endelig af 27.11.2002.

- Politisk enighed i Rådet (begge forslag): 28. november 2002 (kvalificeret flertal + støtte fra Kommissionen)

- Vedtagelse af fælles holdninger for hvert forslag: 20. februar 2003 [9]

[9] EUT C 90 E af 15.4.2003, s. 9 og s. 25 for henholdsvis direktivet (fælles holdning (EF) nr. 13/2003) og forordningen (fælles holdning (EF) nr. 14/2003).

- Vedtagelse af Parlamentets indstilling ved andenbehandlingen: 19. juni 2003

3. Formålet med forslaget

Formålet med "zoonose-pakken" er at revidere og erstatte Rådets direktiv 92/117/EØF om beskyttelsesforanstaltninger over for specifikke zoonoser og specifikke zoonotiske agenser hos dyr og i animalske produkter for at forhindre levnedsmiddelbårne infektioner og forgiftninger.

I forordningen om bekæmpelse af salmonella og andre specifikke fødevarebårne zoonotiske agenser fastsættes effektive foranstaltninger, der gradvis skal indføres, for at bekæmpe specifikke fødevarebårne zoonotiske agenser, primært i nærmere angivne dyrepopulationer, men muligvis også i andre led i fødevarekæden, med henblik på at reducere de risici, de pågældende agenser udgør for folkesundheden. Det primære mål er at bekæmpe salmonella af betydning for folkesundheden i kritiske dyrekategorier. Forordningen har følgende formål:

- gradvis indførelse af EF-mål for mindskelse af forekomsten af specifikke zoonotiske agenser og gennemførelse af nationale bekæmpelsesprogrammer i den forbindelse

- fastlæggelse af en procedure for at underkaste anvendelsen af specifikke bekæmpelsesforanstaltninger særlige krav eller restriktioner

- fastlæggelse af bestemmelser om samhandel med og import af levende dyr og rugeæg

- fastlæggelse af specifikke krav vedrørende dyrepopulationer, der er omfattet af bekæmpelsesforanstaltninger, i givet fald også efter at overgangsperioderne er udløbet.

4. Kommissionens udtalelse om Europa-Parlamentets ændringsforslag til fælles holdning vedrørende Europa-Parlamentets og Rådets forordning om bekæmpelse af salmonella og andre specifikke fødevarebårne zoonotiske agenser (2001/0177 (COD))

4.1. Ændringsforslag, som Kommissionen har accepteret

* Ændringsforslag 2 om resultaterne af den cost-benefit-analyse, som Kommissionen skal udarbejde i forbindelse med fastlæggelse af EF-målene, kan accepteres, da man derved undgår at misforstå ordet "positiv", der var med i den fælles holdning. Kommissionen har redegjort for sine intentioner i en erklæring (jf. bilag). Ændringen går ikke ud over princippet om en foreløbig cost-benefit-analyse i forbindelse med fastlæggelse af EF-målene i henhold til forordningen.

* Ændringsforslag 6 vedrørende artikel 1, stk. 1, kan accepteres, da det bliver endnu klarere, hvad formålet er med forordningen, og den stemmer overens med artikel 1, stk. 2, litra a).

* Ændringsforslag 7 om EF-målenes anvendelsesområde i overgangsperioder kan accepteres. Den første del af ændringsforslaget vedrører anvendelsen af historiske data til at definere salmonella-serotyper, der indgår i målet vedrørende avlsflokke af Gallus gallus i overgangsperioden, og den giver mere fleksibilitet end formuleringen i den fælles holdning til at anvende disponible data på den mest relevante måde. Kommissionen har redegjort for sine intentioner i en erklæring (jf. bilag). Anden del af ændringsforslaget kan accepteres, fordi den stemmer overens med det generelle i princip i artikel 4, stk. 4, nemlig at mål fastlægges på grund af cost-benefit-analyser.

* Ændringsforslag 8, 9 og 10 vedrørende bilag III om særlige kriterier til bestemmelse af salmonella-serotyper med betydning for folkesundheden kan accepteres. Ændringsforslag 8 har samme formål som første del af ændringsforslag 7. I ændringsforslag 9 henvises til foderstoffer, hvilket stemmer overens med behovet for at betragte foderstoffer som en kilde til infektioner i dyrepopulationer. Nationale bekæmpelsesprogrammer skal omfatte foderstofindustrien. Ændringsforslag 10 indsætter i listen over kriterier spørgsmålet om, hvorvidt serotyper har en profil, der gør dem særligt skadelige for mennesker. Kommissionen kan gå ind for det ændringsforslag.

4.2. Ændringsforslag, som Kommissionen har afvist

Ingen.

5. Konklusion

I henhold til EF-traktatens artikel 250, stk. 2, ændrer Kommissionen sit forslag som angivet.

BILAG

Kommissionens erklæringer i forbindelse med andenbehandlingen af forslag til Europa-Parlamentets og Rådets forordning om bekæmpelse af salmonella og andre specifikke fødevarebårne zoonotiske agenser

Ad artikel 4, stk. 4, litra c):

Kommissionen erklærer, at den i forbindelse med artikel 4, stk. 4, litra c), vil tage behørigt hensyn til resultaterne af cost-benefit-analyser og andre berettigede faktorer. Den vil ikke foreslå mål, der ville medføre udgifter, der er for store i forhold til den forventede gavn af EU-indsatsen.

Ad artikel 4, stk. 5, andet afsnit:

Kommissionen erklærer, at den i forbindelse med anvendelsen af data om salmonellose hos mennesker, der er indsamlet via Fællesskabets overvågningssystemer for at definere serotyper af salmonella af betydning for folkesundheden, vil tage hensyn til såvel historiske data som nyere tendenser, alt efter hvad der er mest relevant efter omstændighederne.